Imtella' Jannar 11, 2022 Minn din is-sena anzjani li jiddeċiedu li jibqgħu jgħixu f'darhom se jingħataw €1,000 iktar f'għajnuna mingħand il-Gvern għal total ta' €7,000 fis-sena jekk jimpjegaw carer magħhom. Il-Ministru għall-Anzjani u l-Anzjanità Attiva Michael Farrugia qal li b'kollox ser jinghataw €3.5 miljun għal dan is-servizz li s'issa applikaw għalih 573 anzjan u anzjana. Matul din is-sena l-Gvern ser joħroġ €3.5 miljun għall-iskema 'Carer at Home' li qed tagħmilha possibbli li l-anzjani jibqgħu jgħixu fil-komunità. Dan ifisser li l-allokazzjoni żdiedet b'€500,000 fuq is-sena l-oħra. L-iskema daħlet fis-seħħ fil-budget ta' sitt snin ilu u kull sena, minn €4,500 fis-sena, l-għajnuna finanzjarja żdiedet sakemm din is-sena żdiedet b'€1,000 oħra għal €7,000. Il-Ministru għall-Anzjani u l-Anzjanità Attiva Michael Farrugia sostna li l-carer tista' tkun Maltija jew barranija iżda jrid ikollha d-dokumentazzjoni meħtieġa u anke trid tkun reġistrata bħala impjegata mal-anzjan jew anzjana, fultajm jew partajm. "Jimpjegaw carer kwalifikata u l-Gvern jagħti s-sapport finanzjarju biex jagħmel tajjeb għal parti mill-paga ta' dik il-carer. Dan il-proġett beda fl-2016, dak iż-żmien l-għajnuna kienet ta' €4,500, baqgħet tiela', din is-sena ser ikun hemm l-ikbar qabża fl-għajnuna fejn minn €6,000 ser titla' ghal €7,000 ta' sapport li l-Gvern qed jagħti lill-anzjani biex iqabdu carer magħhom fultajm". Il-Ministru Farrugia qal li fl-2016 kien hemm 57 anzjan u anzjana li kienu qed jibbenefikaw minn din l-għajnuna li fuq medda ta' 6 snin żdiedu għal 573 sal-aħħar tas-sena li għaddiet. Huwa spjega li d-Dipartiment tal-Anzjanità Attiva u l-Kura fil-Komunitá jirċievi medja ta' 50 applikazzjoni ġdida fix-xahar. Il-Ministru Farrugia qal li minbarra din l-għajnuna fl-iskema 'Carer at Home' l-anzjani qed jingħataw diversi għajnuniet oħra biex jibqgħu jgħixu fil-kumdita ta' darhom.